HNK2

HNK2 je druga scena Hrvatskog narodnog kazališta u Zagrebu, smještena u Trešnjevci. Otvorena je 3. studenoga 2025. godine svečanim programom. HNK2 zamišljen je kao scena koja će izvoditi inovativnije i suvremenije kazališne izvedbe orijentirane mlađoj publici, uz koje se planiraju izložbe te edukativni programi u novim prostorima kazališta. Ti su prostori izgrađeni u sklopu obnove od potresa 2020. godine, unutar starog kompleksa kojeg je izvorno upotrebljavala austrougarska vojska, a koji su s vremenom prenamijenjeni za majstorske radionice HNK-a u Zagrebu. Povijest Kompleks zgrada u današnjoj Adžijinoj ulici – središnja građevina s devet drugih oko nje, izgrađenih u različitim dobima i ukupne površine 7129 m2 – izgrađen je za potrebe austrougarske vojske. U kasnom 20. stoljeću, kompleks je došao u vlasništvo Hrvatskog narodnog kazališta u Zagrebu, koje je ondje smjestilo kazališne radionice slikarstva, bravarstva, stolarstva i druge. Prostor se u te svrhe koristio sve do 2020. godine. Potres u Zagrebu 2020. znatno je oštetio građevine. Krovne i stropne konstrukcije postale su nestabilne, a zidovi i nosiva konstrukcija zadobili su pukotine, zbog čega je ocijenjeno da je tri od deset građevina potrebno srušiti, a ostatak obnoviti i sanirati. Budući da je HNK duže vrijeme nailazio na probleme uzrokovane manjkom prostora, odlučeno je da će se taj prostor uz obnovu nadograditi novom, drugom scenom kazališta. U međuvremenu su radionice premještene na druge, privremene lokacije. Obnova Za izradu projekta obnove i dogradnje odabran je studio ARHING iz Zagreba, a za izvedbu radova poduzeća Reliance i Kamgrad. Hitne mjere obnove dovršene su u lipnju 2023. godine, a do rujna 2024. godine provodila se cjelovita obnova kompleksa, čija je cijena od 19 962 850,50 eura financirana iz Fonda solidarnosti Europske unije te državnog proračuna. Izgradnja prostora druge scene otpočela je u siječnju 2023. godine, a planirani rok završetka bio je kolovoz 2025. godine. Dana 17. rujna 2025. izvršena je primopredaja dokumenata između Kamgrada i HNK-a uz prisutnost ministrice Nine Obuljen Koržinek. Novi prostor, veličine 24 × 28 i visine 24 metra, s 300 mjesta za gledatelje i pozornicom jednake veličine kao u glavnoj zgradi, financiran je u potpunosti iz državnog proračuna (25 052 248,22 eura). Prostor druge scene opremljen je i novom tehnologijom, uključujući »73 elektromotora, 55 scenskih i rasvjetnih podvaha, više od 400 sajli i lančanica, 555 reflektora, 93 zvučnika i 123 mikrofona«. Svečano otvorenje Svečano otvorenje HNK2 održano je 3. studenoga 2025. godine programom Slava umjetnosti 2.0 u režiji Krešimira Dolenčića, uz scenarij Dina Pešuta i orkestar s dirigentom Ivanom Josipom Skenderom. Svečanost i njen program posvećeni su 130. obljetnici HNK-a u Zagrebu, koje je otvoreno programom istoga imena, a ujedno su suvremena interpretacija izvornoga programa. U svečanosti su sudjelovala sva tri ansambla kazališta: Nikola Šubić Zrinski, Ivan Zajc, opera Judita, Frano Parać; opera Gospoda Glembajevi, Miroslav Krleža; balet, režija Leo Mujić kolaž tekstova iz hrvatske književnosti nastalih od osnutka HNK-a u Zagrebu; drama. Svečanost je službeno počela u 19:30 sati, a prenosila se i na videozid smješten s vanjske strane zgrade, kao i na televizijskom programu HRT1 od 20:15 sati. Slavlje je popraćeno i DJ-setom kolektiva BSH. Vidi još Tuškanac, mjesto gdje je 1920-ih djelovala dodatna pozornica HNK-a u Zagrebu Izvori